Indul az első magyar online streaming csatorna - Portfolio.hu
MTI 2018. május 15., 11:20
A május 25-én induló Wowster streaming csatorna gyors, legális, biztonságos és reklámmentes online filmezést kínál a magyar filmrajongóknak. A határon túliak számára is elérhető szolgáltatás a régi és új magyar filmeken és sorozatokon túl eddig sehol nem látott, exkluzív fotóanyagot, werkfilmeket és archív felvételeket is kínál a magyar filmek szerelmeseinek.
A Magyarországon 2016 óta elérhető online streaming szolgáltatók nem változtattak számottevően a magyarok médiafogyasztási szokásain, ennek oka egyrészt a kínálatukban elérhető filmek itthoni közönség előtti ismeretlensége volt, másrészt pedig az, hogy a kínálatuk nagy része eredeti nyelven, magyar felirat nélkül érhető el.
Az Eurostat adatai szerint a felnőtt magyar lakosság 37%-a beszél idegen nyelveket, az angolul beszélőknek pedig csupán negyede beszéli jól a nyelvet, így könnyen belátható, hogy miért nem tudtak stabil előfizetői bázisra szert tenni a külföldi streaming szolgáltatók.
online streaming, short, wowster